সদ্য শেষ হয়েছে আলিবাগের আলিশান বাংলোয় অতি প্রিয়জনদের সঙ্গে উদ্দাম বার্থডে পার্টি। অন্যান্য বছরের মতো সাংবাদিকদের নিমন্ত্রণ করেননি ‘মন্নত’-এ। কিন্তু এরই মধ্যে আয়কর দপ্তরের নোটিশ জারি হল শাহ রুখের বিরুদ্ধে।
শুধু তাই নয়, গোদের উপর বিষফোঁড়া হয়ে এল আর এক দুঃসংবাদ। মালাড ওয়েস্টে শাহ রুখের রেড চিলিজ এন্টারটেনমেন্ট অফিসের সামনে সব ক’টি সোলার প্যানেল ভেঙে গুঁড়িয়ে দিল বি এম সি। কিং খানকে বিন্দুমাত্র না জানিয়েই।
এই জোড়া দুর্ঘটনায় মুষড়ে পড়েছেন কিং খান!
আলিবাগে শাহরুখের স্বপ্নের বিলাসবহুল বাংলোর বিরুদ্ধে বেআইনি জমিদখলের অভিযোগ এনেছেন আলিবাগের এক স্বেচ্ছাসেবী। শাহরুখ ও গৌরী খান এই বিরাট জমিটি কিনেছিলেন ‘দেজা ভ্যু’ সংস্থার কাছ থেকে। অভিযোগ, সেই সব কাগজপত্রই ছিল ভুয়ো। আসলে নামমাত্র দামে তাঁরা বেনামে ওই জমি হস্তগত করেছিলেন। সেই অভিযোগের ভিত্তিতেই আয়কর দফতর হানা দেয় আলিবাগ বাংলোয়।
জন্মদিন যে মাসে, সেই মাসেই এমন দুর্দশায় পড়বেন শাহরুখ, ভাবতেই পারেননি অনুরাগীরা।